ስክፍትኦም ምስ ዛዕባ ሰላም ዘይኮነ፡ ምስ "ንህዝብና ዘይዉክል ስርዓት'ዩ" ዝብልዎ መንግስቲ ኤርትራ ጥራሕ ከምዝኾነ ዝገልጹ እዞም ሰልፈኛታት፡ እቲ ዝኸይድ ዘሎ መስርሕ ሰላም ሕጋዊ ክኸዉን ኣለዎ'ዮም ዝብሉ። ኣብታ ሃገር ዝቖመ ባይቶ ዘይምህላዉ፣ ብዝተፈለላየ ምኽንያት ዝተኣሰሩ ፖለቲከኛታትን መራሕቲ ሃይማኖትን ከይተፈትሑ፣ መባእታዊ መሰላት ህዝቢ ከይተረጋገጸ፤ ድላዩ ምስ ዝገበር ሓደ ውልቀ ሰብ ዝግበር ዘተ ሰላም ኢትዮ ኤርትራ ዘላቒ ፍታሕ ከምጽእ ኣይኽእልን ዝብል እምነት ኣለዎም። ቅድሚ ትሽዓተ ዓመት ብመንግስቲ ኤርትራ ብዘጋጠሞም ሃይማኖታዊ ጸቕጢ ካብ ኤርትራ ሃዲሞም፡ ብኣጻምእ ሰሃራን ሲናይን ተጓዒዞም ናብ እስራኤል ዝኣተዉ ሞኖኮስ ገዳም እንዳ ኣቡነ ፍሊጶስ፡ ኣባ ሰመረ ፍስሃየ ሓደ ካብቶም ተሳታፊ እቲ ሰልፊ ነይሮም። "ቀዳማይ ሚኒስተር ኣቢይ ኣሕመድ፡ ንሞት ተፈሪዶም ዝነበሩ እሱራት ፖለቲካ ፈቲሑ፣ ናይ ሃይማኖት ጸገማት ፈቱሑ፣ ኣብ ህዝቡ ፍሉይ ለውጢ ኣርእዩ እዩ መጺኡ። እንተኾነ ግን ምስ ቅዋምን ሕግን ዘይብሉ፡ ብሕጊ ዘይግዛእ መንግስቲ፣ ባይቶ ዘይብሉ፣ ሎሚ ዘውጽኦ ኣዋጅ ጽባሕ ዘይደግሞ ስርዓት ይገብሮ ስለዘሎ፡ ስክፍታ ኣሎና" ይብሉ እቶም ካብ ሃገሮም ብሃይማኖታዊ ምኽንያት ከምእተሃድኑ ዝገልጹ ሞኖኮስ። መንእሰይ ደስበለ ሃብተማርያም ብወገኑ፡ "ሰላም ማንም ፍጡር ዝደልዮን ዝሃርፎን ክቡር ህያብ እኳ እንተኾነ፡ ብባይቶን ሕግን ዘይእሰር ውዕል ግን ጽባሕ ንግሆ እውን ክጸንዕ ስለዘይክእል፡ ኣብ ኤርትራና ሕጋዊ ሰርዓትን ህዝባዊ መንግስትን ክቐውም እዋኑ ሕጂ እዩ" ይብል። እዚ ሕጂ ምስ ፕረዚደንት ኢሳይያስ፡ ዘተ ሰላም ዘካይድ ዘሎ ቀዳማይ ምኒስተር ኣቢይ ኣሕመድ፡ ድምጺ ውጽዓት ኤርትራውያን ክሰምዕ ከምዝግበኦ እውን የተሓሳስብ። ምንጪ ስእሊ, DBH መግለጺ ስእሊ, ኣባ ሰመረ ፍስሃየ፣ ሰናይት ዘብረኣብሩኽን ደስበለ ሃብተማርያምን ይኹን እምበር እዚ ሕጂ ንኤርትራዉያን ኣይዉክልን'ዩ ዝበሃል ዘሎ ስርዓት እዩ ዉሽጣዉን ግዳማዉን ሃገራዊ ርክባትን ጉዳያትን ዝፍጽምን ዝመርሕን። ስለዚ ከመይ ኣቢልካ ድኣ'ዩ ሕጂ ኣብ ጉዳይ ሰላም ኢትዮጵያን ኤርትራን ክኸውን እንከሎ ን እቲ ስርዓት ንዓና ኣይዉክልን ዝበሃል ዘሎ?
